Etter terroraksjonen i 2011 har det blitt reist flere nye bygg på øya. Blant annet er det bygd et nytt samlingspunkt og hovedbygg, Torget. Det nye hovedbygget har konferansesal, flere samlingsplasser og møterom, et bibliotek samt kafeen Kafé Monica, oppkalt etter «mor Utøya», Monica Bøsei. Det gamle kafébygget, der mange mistet livet, har blitt bevart inne i det nye bygget Hegnhuset. I 2015 ble øya for første gang brukt til AUF-sommerleir etter terroraksjonen.